"Setswana Puo ya Gae (HL)/P2 21 DBE/Ngwanaitseele 2022 NSC – Kaedi ya go Tshwaya KAROLO YA C: TERAMA POTSO 16: POTSO YA TLHAMO MATSAPA DI A TSAYA KAE? – SS Mokua ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tlhamo ya motlhatlhojwa.  Ke boammaaruri gore fa re le batho ga re a tshwanela go ja mofufutso wa phatla tsa ba bangwe gonne re lomeletsa beng ditsabona.  Mo teramakhutshweng ya 'Mosadi ke wa me', re kopana le Mmatšhatšhi le morwadie Monyana ba sa tseye tlhagiso e tsia ka ba ne ba batla go ja mofufutso wa phatla ya ga Raesebo le Kgabele, mme ba ba lomeletse ditsabona.  Kgabele, morwadie Mmatšhatšhi, o ne a nyetswe ke Raesebo gonne bogadi bo dule e bile bo amogetswe ke malomaagwe e bong Motšhankane. Ba ne e bile ba setse ba tswa kwa go Mmagiseterata go tshwaraganngwa ba bile ba tshotse le setlankana sa lenyalo. Ba ne ba na le dikgwedi di le tlhano ba nna mo setsheng sa bona.  Kgabele o ne a tlhokafala loso lo lo botlhoko la go thulwa ke bese a itsamaela fa thoko ga tsela. Go supa fa batho ba itebatsa fa motho a ja mofufutso wa phatla ya gagwe, Mmatšhatšhi le morwadie ba batla go kotula mo ba sa jalang gona ntswa ba itse gore dithata tsotlhe tsa ga Kgabele di itaya Raesebo mo tlhogong. Bobedi jo bo batla gore moswi Kgabele a bolokelwe kwa gaabo gonne ba itse fa go na le inšorense e e tshwanetseng go mo duela. Ba kaya fa madi otlhe a tlile go ya kwa go Nkele fa ba ka se ka ba ema ka dinao.  Monyana o bolela fa monnawe a sa tswa mo gae ka lesira le e seng go direlwa moletlo wa gore o tswa kwa gae. Mmaagwe ena a kaya fa babogadi jwa gagwe ba mo adimile fela ka ba rile ba santse ba tsile go dira lenyalo. Mmatšhatšhi le morwadie ba ne ba ya go itsise Nkele le morwae e bong Raesebo dikakanyo tsa bona tebang le dithulaganyo tsa phitlho. Maikaelelo e le go ja mofufutso wa phatla ya ga Kgabele mme ba lomeletse ba lapa la gagwe ditsabona.  Nkele o ne a mmolelela fa a se na thata epe mo godimo ga setopo sa ga Kgabele ka a laolwa ke monna wa gagwe Raesebo. O ne a mmolelela gore Raesebo a re phitlho ke ka Lamatlhatso o ba yang ba o lebile. Raesebo o ne a gakolola matsalaagwe gore ga a mo kolote ka bogadi bo dule botlhe, mme seo se kaya fa mosadi e le wa gagwe e bile a ya go tswela mo matikiring a bona.  Fa ba boa go tswa kwa go Nkele, Mmatšhatšhi o ne a roma Monyana go ya go mmiletsa kgaitsadie e bong Motšhankane go tla go mo tlhaba botlhale. Motšhankane ka a itse gore motho o ja mofufutso wa phatla ya gagwe, o tshwaya mogoloe phoso ka go ya kwa ga Nkele gonne Kgabele a tswetswe ke bogadi mme e sa tlhole e le ngwana wa bona gonne a fetotse sefane.  Mmatšhatšhi le Monyana ba boela kwa go Nkele go mo latsa ka lefoko la gore ba neela ngwana mo diatleng tsa lelapa la gagwe. Nkele o ne a mo leboga ka dikgogakgogano di sa batlege gonne di senya tiro.  Ka ntlha ya batho go batla go ja mofufutso wa phatla tsa batho, Mmatšhatšhi le morwadie ba lomeletsa Raesebo le bana ba gagwe ba babedi madi a ba tshwanetseng go sala a ba thusa mo khularong ya ga Kgabele. Mmatšhatšhi o ne a lemoga fa ba paletswe, mme madi a ba dule diatleng ba a lebile. Monyana o ne a bolelela mmaagwe fa go sa nna jalo mme ba tshwanelwa ke go senya madi a inšorense. Kwalololo e ileditswe Phetla"